Want julle verdra graag die dwase, omdat julle so verstandig is! Julle verdra dit mos as iemand knegte van julle maak...
2 Kor 11:19,20
Die menseslagting wat hom in die wêreld gaan afspeel weens die Covid-19 klug – dalk die grootste misdryf wat ooit teen die mensdom gepleeg gaan word – laat mens dink aan Paulus se teregwysing aan die gemeente in Korinte. Sonder verset is die dwaalleraars laat begaan omdat die gemeente gedink het dit is die verstandige ding om te doen. Hierdie verstandigheid was toe al die tyd liggelowigheid. So gesien was die verdraagsaamheid toe veel eerder 'n bewys van hulle dwaasheid.
As mens sien hoe die Afrikaner die owerheid van die dag gedienstig napraat en selfs met hoë lof, terwyl hulle kennelik nie 'n idee het wat op hulle wag nie, dan besef mens net weer dat dit 'n tipiese geval is van tot lof van dwaasheid!
Ons beleef nou krygswet onder die valse voorwendsel dat dit die verspreiding van 'n virus wat hoogs aansteeklik is sal help bekamp, en vir oues van dae, mense met swak immuniteit en onderliggende mediese toestande, die dood kan beteken.
Patrick Henry het 245 jaar gelede in die Amerikaanse Vryheidsoorlog (teen Brittanje) die beroemde toespraak gehou waarin hy gesê het dat as hy nie vryheid kan kry nie, dan eerder die dood. Dit word nou nog gereken as een van die grootste toesprake in die Amerikaanse geskiedenis (hier onder aangeheg).
Wat het ons in die proses prysgegee? Ons vryheid. En dis nie net 'n tydelike opoffering nie. Daardie stommerike van die media wat beweer dit is tydelik en in almal se belang, is erger as die zombies van World War Z. Hulle word redeloos beserk as iemand durf die "lofwaardige" stappe om ons te verslaaf bevraagteken. Want die "tydelike" inperking, volgens selfs die uitsprake van die "kenners" van die ekonomie, het verwoestende gevolge. Trouens so vernietigend dat 'n totale nuwe orde na alles tot stand gaan kom. Mense gee nie net hulle vryheid prys nie, hulle werk gedienstig mee aan die permanente vernietiging van hulle eie werksekerheid, hulle besighede se bestaan en hulle kinders se toekoms!
Robert Barnes, 'n konstitusionele reg-prokureur in die VSA skryf dan ook dat burgers se fundamentele regte in die spervuur is:
Panics from pandemics unleash unchecked governmental power. The very premise of popular films like V for Vendetta reveal this: a group uses a virus to seize power and create a totalitarian society.
Nou kan op jou gespioeneer word vir enige rede, jy kan tronkstraf kry as jy gaan stap of draf, maar jy mag in 'n ry tussen tientalle gaan staan vir 'n toiletrol! Jy word beboet as jy alleen met jou hond stap maar taxis word volgestop en in sekere buurte gaan die gepeupel aan asof niks gebeur het nie! Seker omdat sommige diere meer gelyk is as ander?
So word ons afgesper (ja onder kwarantyn geplaas) van ons regte, van ons mede-Afrikaners, en van ons bestaan.
Die data waarop hierdie verrykende stappe gegrond is, bewys niks wat die magte van onheil op ons afdwing graag wil bewys nie, maar almal sing in 'n koor dat "die kurwe platgemaak moet word". Die kurwe om 'n tipe van die Corona-virus te bekamp? Kan ons nie meer vir onsself dink nie? Die bewyse is daar dat dit nou paniek is wat oorgeneem het en nie meer gesonde verstand nie. Mens voel teleurgestel in sommige Afrikaners van wie mens geglo het nog vir hulself kon dink maar wat ook deur die paniek, eerder as die virus, platgetrek is.
Die woord paniek is soos pandemie afkomstig van die Griekse god "Pan" wat as halfmens met bokpote voorgestel is. Dit wil voorkom of die paniek baie met die aanbidding van 'n afgod te doen het, eerder as met rasionele geloof en denke. Want die woord het 'n emosie ingebou en is 'n wapen in sielkundige oorlogvoering – en ons word gebombardeer met syfers en dodetalle om ons juis in 'n staat van paniek te hou!
Nou is ons vasgevang in huise en mag ons skaars beweeg. Vergeet die mooi stories van al die wonderlike dinge wat u in hierdie tyd kan doen. Wat gaan gebeur, gouer eerder as later, is dat die paniek en vrees groter gaan word want as dit nie na drie weke eindig nie, wanneer dan? Ons het dus totale beheer oor ons lewens verloor. 'n Regering wat nie in staat is om enige krisis op enige vlak te kan oplos nie, word nou vertrou om 'n lewenskrisis en oorlewingskrisis op te los! Hulle sal, omdat ook hulle beheer word, die beheer wat hulle nou verkry het, nie laat vaar nie.
Tragies dat in hierdie tye nie een Afrikanerleier na vore kom wat die bedrog en die misleiding en agenda agter die agenda uitwys nie. Hierdie krisis sal die VF Plus en Solidariteit uitwys vir wat hulle waarlik is – medewerkers van ons volk se verslawing! Dit is wat gebeur as jy, weens jou verknogtheid aan die bestel, die gawe van onderskeiding verloor.
Oordonder deur regeringspropaganda en geïndoktrineer as gevolg daarvan, het meeste eenvoudig geval vir die amptelike weergawe dat hierdie 'n dodelike virus is wat dit regverdig dat jy, nadat die virus glo onder beheer gebring is, dankbaar moet wees dat die regering jou lewe gered het alhoewel jy niks meer het om van te lewe nie – daarvoor gaan hulle ook mos sorg! 'n Blinde vertroue dus in 'n regering wat in 25 jaar nog net sy vyandigheid teenooor ons volk bewys het, maar klaarblyklik nou skielik as ons verlossers optree. Vertrou hulle dus nou, om na derduisende voorbeelde van onbevoegdheid en chaos-skepping, orde uit die grootste chaos denkbaar te skep!
Die bose is die essensie van sonde. En ons, soos baie ander volke, word deur bose magte regeer. As jy God uit jou grondwet haal, godsdienste gelyk stel en elke afskuwelike daad op die aarde goedpraat as synde "menseregte", moet nie verbaas wees oor die onheil wat op jou land neerdaal nie. Want Satan is hier aan bewind. En jy wat hierdie godlose Grondwet lof toegeswaai het, 'n gewillige medewerker van dit alles is, wat is jy beter as die regering van die dag?
Gaan ons vir elke virus wat ons tegemoetgaan nou en in die toekoms na ons huise vlug en dan op aalmoese van die regering aangewese wees? Besef u die totalitêre staat is onder die dekmantel van 'n demokratiese staat? Vir 'n virus wat dalk 1% en minder van diegene wat dit gaan kry, gaan laat sterf!
Terwyl u dan tyd het om na te dink, dink mooi of u nie aan die slaap gevang is nie. En of dit nie tyd is om weer in terme van vryheid, eerder as ydele dreigemente van die dood, te dink nie.Verdraagsaamheid as die toppunt van dwaasheid.